Verdagte in bejaarde se ontvoering bly in arresKarl Reich (82) word al amper drie maande lank vermis. Foto: Facebook ŉ Verdagte in die ontvoering van ŉ bejaarde van Welkom in die Noord-Vrystaat kom weer op 8 Januarie in die plaaslike landdroshof voor. Mojalefa Tseki (32) word aangekla van die ontvoering van Karl Reich (82) op 24 September vanjaar en staan ook tereg op aanklagte van motordiefstal en die diefstal van ŉ selfoon, sê brig. M.S. Makhele, Vrystaatse polisiewoordvoerder. Hy is onlangs borgtog van R3 000 toegestaan, maar bly in aanhouding omdat niemand dit kom betaal het nie, vertel Johan Ferreira, Reich se skoonseun. Kapt. Stephen Thakeng, Vrystaatse polisiewoordvoerder, het ŉ maand nadat Reich laas gesien is, gesê hulle het rede om te vermoed hy is ontvoer nadat die polisie foto’s van ŉ e-tolhek in Johannesburg bekom het wat wys hoe iemand met sy wit Kia Cerato, registrasienommer FDC861FS, en sy goudkleurige Honda Civic, registrasienommer DSS377FS, daardeur ry. “Ons het besluit iets verdag is hier aan die gang,” het Thakeng middel November gesê, amper twee maande nadat beeldmateriaal van die veiligheidskameras by ŉ motorhawe naby Reich se huis in Jim Fouchépark gewys het mense ry daar met sy twee motors op die dag [24 September] van sy verdwyning,. Reich se dogter en skoonseun, Belinda en Johan Ferreira, het nadat hy as vermis aangemeld is ŉ hofbevel gekry wat Absa gedwing het om inligting bekend te maak wat aangedui het dat die bejaarde se kredietkaart op 25 September, die dag nadat hy vermis geraak het, onsuksesvol vir drie transaksies in Johannesburg gebruik is. Beeldmateriaal van kameras by die tolhekke tussen Kroonstad en Johannesburg het egter niks opgelewer nie. Reich se huisalarm het die aand van sy verdwyning afgegaan, maar Reich het die veiligheidsmaatskappy verseker niks skort nie. Die alarm is egter sowat ŉ uur later weer geaktiveer. Later die aand het bure ondersoek ingestel toe hulle sien sy motorhek staan oop en ligte brand.